Γιώργος Καραμέρος

Βιογραφία

Γεννήθηκε το 1974 στα Κάτω Πατήσια, στην περιοχή του Αγίου Παντελεήμονα, μεγαλύτερος από τρία αδέρφια. Ο πατέρας του κατάγεται από την Αμαλιάδα του Νομού Ηλείας. Σπούδασε Δημοσιογραφία στην Αθήνα και στο York της Αγγλίας όπου ήρθε σε επαφή με τα κινήματα της ριζοσπαστικής Οικολογίας. Είναι μέλος της ΕΣΗΕΑ από το 2002.
Κατοικεί στο Μαρούσι και είναι παντρεμένος από το 2003 με τη συντηρήτρια αρχαιοτήτων και έργων τέχνης Τάνια Γκιώση. Μαζί της έχει δύο παιδιά, τον Παναγιώτη και την Ευσταθία- Αναστασία.
Συνεργάστηκε επίσης με τον Πολιτιστικό οργανισμό του Δήμου Φυλής "Πάρνηθα" αλλά και την Διεύθυνση περιβάλλοντος για οικολογικά θέματα.
Έχει διδάξει δημοσιογραφία στο ANT1 MediaLab και τα εκπαιδευτήρια Όμηρος.

Επαγγελματική σταδιοδρομία

Ξεκίνησε την επαγγελματική του σταδιοδρομία, αρθρογραφώντας στις εφημερίδες Φως των σπορ και Sportime. 
Από το 1994 έως το 2012 εργαζόταν στη τηλεόραση του ΑΝΤ1, αναλαμβάνοντας το αστυνομικό ρεπορτάζ του τμήματος ειδήσεων, την αρχισυνταξία και παρουσίαση ενημερωτικών εκπομπών.
Το 1995 εντάσσεται στην ομάδα του Γιώργου Παπαδάκη και της εκπομπής «Καλημέρα Ελλάδα». Το 1999 ξεκινά τη συνεργασία του με το Νίκο Μάνεση και την εκπομπή «Studio με Θέα». Ένα χρόνο μετά, αναλαμβάνει και την αρχισυνταξία της εκπομπής μέχρι και το 2005. Από το 2002 έως το 2004 συνεργάζεται παράλληλα με την εκπομπή «2004- 3» που παρουσίαζε ο Ανδρέας Παναγόπουλος, με θέμα τους Ολυμπιακούς Αγώνες κατά την προετοιμασία και διεξαγωγή τους.
Το δεκαπενταύγουστο του 2005 αναλαμβάνει κεντρικός παρουσιαστής της καλοκαιρινής εκπομπής «Καλημέρα με τον ΑΝΤ1» έχοντας στο πλευρό του την δημοσιογράφο Μαρία Αραμπατζή. Η πρεμιέρα της εκπομπής συμπίπτει με την τραγωδία της Πτήσης 522 (HCY 522) των Κυπριακών αερογραμμών Helios Airways, συγκεντρώνοντας το τεράστιο ενδιαφέρον του κοινού.
Από το χειμώνα του 2005 μέχρι και το 2007 του ανατίθεται η πρωινή καθημερινή ζώνη 6-7 π.μ. πριν από το Καλημέρα Ελλάδα όπου επίσης καταγράφει πολύ υψηλά ποσοστά τηλεθέασης. Το 2007 συμπαρουσιάζει με την Αλεξάνδρα Καπελετζή και τον Γιώργο Βλαβιανό την εκπομπή «ANT1 weekend».
Το καλοκαίρι του 2007 συνεργάζεται για πρώτη φορά με τον Σπύρο Χαριτάτο παρουσιάζοντας από κοινού την εκπομπή «Μαζί 6 με 11», που σημειώνει υψηλότατες τηλεθεάσεις επικρατώντας του ανταγωνισμού μέχρι και την Άνοιξη του 2009. Η δεύτερη χρονιά της εκπομπής συμπίπτει με την οικονομική κρίση και την υπογραφή του πρώτου μνημονίου, όπου οι δημοσιογράφοι επιλέγουν να δώσουν βάρος στην ενημέρωση και τα γεγονότα της εποχής. 
Τον Οκτώβριο του 2012 αναλαμβάνει την παρουσίαση του κεντρικού δελτίου ειδήσεων του νεοσύστατου τηλεοπτικού σταθμού ZOOM-GR. Ένα χρόνο μετά, ο Σεραφείμ Φυντανίδης του αναθέτει την παρουσίαση του κεντρικού δελτίου ειδήσεων του νέου καναλιού Epsilon TV (πρώην 902). Λίγο αργότερα, παρουσιάζει και μια δισεβδομαδιαία εκπομπή ποικίλης ύλης τα πρωινά του Σαββατοκύριακου με τίτλο «Εδώ Είμαστε» και συμπαρουσιάστρια τη δημοσιογράφο Αγγελική Καρδιόλακα μέχρι και τον Απρίλιο του 2014 . 
Διετέλεσε μέχρι το 2013 διευθυντής του ειδησεογραφικού portal Blog.gr και του Greekfood.tv., ενώ αρθρογραφεί τακτικά σε εφημερίδες και περιοδικά. Έχει συνεργαστεί με τους ραδιοφωνικούς σταθμούς Ξένιος 94.3 (1997-2011), Real FM 97.8 (2010-2011) και Flash 96 (2011-2012).

Πολιτική σταδιοδρομία

Ως μαθητής της Β΄ Λυκείου πρωτοστάτησε το 1991 ως ανεξάρτητο μέλος (δεν υπήρξε ποτέ μέλος σε κομματικές παρατάξεις ως μαθητής ή φοιτητής) στο συντονιστικό κίνημα των καταλήψεων ενάντια στον νόμο Κοντογιαννόπουλου (κυβέρνηση Μητσοτάκη). 
Τα επόμενα χρόνια και λόγω της δημοσιογραφικής του ιδιότητας επέλεξε να απέχει από την κεντρική πολιτική σκηνή, συμμετέχοντας ωστόσο ενεργά στα οικολογικά και κοινωνικά κινήματα της εποχής. 
Το 2009 εντάχθηκε στους Οικολόγους Πράσινους και τον Μάιο του 2012 συμμετείχε στις Εθνικές εκλογές ως υποψήφιος στη Β΄ Αθήνας όπου και κατατάχθηκε πρώτος με 7.000 σταυρούς προτίμησης περισσότερους και από την επικεφαλής του συνδυασμού Ιωάννα Κοντούλη. Ωστόσο, οι Οικολόγοι Πράσινοι με 2,97% δεν έπιασαν το εκλογικό μέτρο του 3% και δεν εξέλεξαν βουλευτές. 
Από το 2014 είναι μέλος του Πανελλαδικού Συμβουλίου των Οικολόγων Πρασίνων.
Το Μάιο του 2014 συμμετείχε ως συνεργαζόμενος υποψήφιος Αντιπεριφερειάρχης στις Περιφερειακές εκλογές με τον συνδυασμό «Δύναμη Ζωής» και υποψήφια Περιφερειάρχη τη Ρένα Δούρου, όπου και εξελέγη, αναλαμβάνοντας καθήκοντα Αντιπεριφερειάρχη Βορείου Τομέα Αττικής και Πρόεδρος της Μητροπολιτικής Επιτροπής Πολιτικής Προστασίας και Ασφάλειας της Περιφέρειας Αττικής, την 1η Σεπτεμβρίου του 2014. Κατείχε τη θέση αυτή έως το 2019.